Sjećao se i kao nekadašnji omladinski akcijaš i željezničko dijete pjevušio akcijašku pjesmu: *Brčko – Banovići to je naša meta. Izgraditi prugu još ovoga ljeta.* Osim sjećanja gotovo ništa od svega toga nije bilo. Što bi rekao Meša Selimović: Ima vrijeme gradnje i vrijeme razgradnje. Vrijeme gradi i vrijeme razgrađuje

Ipak. Brčko je grad. Specifičan i svoj. Teško ranjen. To se vidi i golim okom. Ko hoće da vidi. Od 1548. godine, kada se Brčko prvi put pominje, period od 1992. do 1995. je bio najteži i najbolniji. Bio je to period izdaje Brčkog od jednog dijela njegovih Brčaka koji su na okrvavljenim krilima velikosrpske ideologije krenuli da ponište osnovni postulat na kojem počiva čitav svijet, a to je raznolikost i različitost. U tom kontekstu Radovan Karadžić će prilikom njegove posjete Brčkom, u predizborno vrijeme „prvih višestranačkih izbora“, u avgustu 1990, izjaviti: „*Brčko ima srpsku varoš. Brčko treba da bude srpsko*.“ Time je on kao dio te ratnohuškačke etno-ekipe najavio osvajanje teritorija, protjerivanje i fizičke eliminacije nesrba sa zločinački osvojenih prostora.

Realizatori srpskog fašizma iz Brčkog su protjerali gotovo sve Bošnjake, Hrvate, Albance, Rome i sve druge koji nisu bili Srbi i koji se zbog svoje nacionalne, etniče i vjerske pripadnosti nisu uklapali u projekt „etnički čiste terotorije“, povezane i uvezane u Ćosićev projekt „velike Srbije“. „*Ne vidim nikakvog razloga za posebnu diskusiju o zahtjevu da svi Srbi žive eksluzivno u jednoj državi. Kao što je prirodno da pada kiša, tako je prirodno i da svi Srbi žive u jednoj državi.*“ Tako je Karadžić, poltronski povlađujući Miloševiću, tokom njegove posjete SDS-u (23. februara, 1991, u Sarajevu), prisutnim novinarima izgovorio ono što je Milošević najviše volio da čuje.

Umjesto te lažne prirodnosti i umjesto svega onoga planiranog, ostalo je samo jedno Golemo, Duboko, Ništa.

Neuspio pokušaj realizacije projekta po kome će svi Srbi živjeti u jednoj državi u Brčkom je plaćen sa 403 ubijena civila, desetinama hiljada protjeranih, ranjenih, zatvorenih, maltretiranih. Zatim ogromnim materijalnim razaranjima kulturnih, vjerskih, industrijskih, obrazovnih i svih drugih objekata u Brčkom i u njegovoj užoj i široj okolini.

Nije uspio pokušaj razbijanja i uništavanja multikulturalnosti bosanskohercegovačkog društva u Brčkom. Danas je Brčko najuspješnija priča vezana za povratak protjeranih, uspješna priča solidne politike zapošljavanja, zadovoljavajuće politike i prakse zajedničkog života. Današnje Brčko je primjer koji prkosi telalima teorije po kojoj je zajednički život, pa čak i život jednih pored drugih nemoguć. U svojoj obnovoljnoj prirodnosti Brčko sa svojim novim generacijama iznova stoji na pragu intenzivnog privrednog i kulturnog razvoja i glavne kapije trgovačkih poslova Bosne sa susjednim zemljama. Brčko je grad. Grad znak kojemu je prirođena metafizika prisustva prošlosti, ali kojemu je svojstveno i umnažanje svjetova.

Možda je hod sudbine odredio da baš doktorant Ermin Kuka i ja, sa svima onima koji su učestvovali u izradi ove studije, a mnogi od njih nisu željeli da se spomene njihovo ime, pređemo ovaj put i ponudimo ove rezultate istraživanja. Ne kao konačnu istinu, ali svakako kao dobru osnovu za razaznavanje uzroka, ciljeva, razmjera i posljedica počinjenih zločina u Brčkom u periodu od 1992 do 1995.

Osnovni cilj ovog našeg dugogodišnjeg i mukotrpnog rada je učenje. Za one koji hoće da uče, naravno. Da naučimo lekciju kako se ovo zlo ne bi nikada i nikome ponovilo. Da izvučemo pouku.

Hvala svima onima koji su pomagali u izradi ove studije. Hvala i onima koji nisu pomogli, a mogli su i trebali su. Nama je i to bio podsticaj da završimo započeti posao.

Hvala.